El Sabadell empata contra el Còrdova i talla una ratxa de quatre derrotes consecutives (1-1) - Esport3 - TV3 i Catalunya Ràdio
El Sabadell empata contra el Còrdova i talla una ratxa de quatre derrotes consecutives (1-1)
El Sabadell no ha pogut guanyar el Còrdova a la Nova Creu Alta, però com a mínim ha sumat un empat que li permet tallar una ratxa de quatre derrotes consecutives entre Lliga i Copa. Precisament els botxins dels vallesans a la competició del KO s'han avançat amb un gol matiner de Renella, però Uli Dávila, en el minut 70, ha donat aire al seu equip fent l'empat a un definitiu.
27/10/2012 - 20.43
El Sabadell no ha pogut guanyar el Còrdova a la Nova Creu Alta però com a mínim ha sumat un empat que li permet tallar una ratxa de quatre derrotes consecutives entre Lliga i Copa. Potser encara capficat per la recent eliminació a la Copa del Rei a mans de l'equip andalús, el Sabadell ha sortit adormit, com ha quedat reflectit en la correlació d'errors en la jugada del 0 a 1, al minut 8. Abraham Paz falla primer en l'intent de rebuig i habilita Renella perquè posi a prova Nauzet. Bona resposta de Nauzet, el porter del Sabadell, però l'error posterior de Ramírez li dóna una segona oportunitat al davanter italià, que aquest cop no ha perdonat per inaugurar el marcador
Poca cosa més ha ofert el Còrdova a la primera meitat. Arran del gol en contra, els arlequinats han estat més actius, i Eneko ha tingut l'empat a les botes al minut 18, però la seva rematada ha sortit alta. A la mitja hora de partit, el capità dels vallesans, Antonio Hidalgo, ha tingut l'ocasió més clara, però no ha sabut definir amb encert davant d'Alberto García.
Uli Dávila salva un punt
L'inici de la represa ha estat gairebé un calc del de la primera part. El Còrdova ha tornat a tenir la primera ocasió de perill amb un xut de Renella que Nauzet ha pogut desviar. A partir d'aquí, el partit ha estat un monòleg dels arlequinats, que han rondat el gol en més d'una ocasió. Collantes no ha estat precís en l'u contra u amb el porter andalús, al minut 52, i uns minuts més tard, primer Eneko, i després Hidalgo, han tingut l'empat a tocar.
Amb el Sabadell abocat a l'atac buscant l'empat, ha començat el recital del porter local Nauzet, que ha evitat el 0 a 2 amb una gran parada a l'equador del segon temps. Una acció providencial, perquè en la jugada següent, el mexicà Ulises Dávila ha fet el gol de l'empat per als vallesans en el minut 70 amb una rematada ajustada a la mitja volta. Un parèntesi en l'exhibició de Nauzet, que ha mantingut el Sabadell en el partit amb dues grans intervencions providencials més. Ja en temps afegit, l'àrbitre ha anul·lat un gol a Patiño per fora de joc que hauria suposat la victòria visitant.